b'\n_START_ARTICLE_\nSubjektiivsus\n_START_PARAGRAPH_\nSubjektiivsus on m\xc3\xb5iste, mida negatiivse hinnanguna kasutatakse avalduste v\xc3\xb5i tegevuste kohta, mis teostatakse juhusliku isiku (subjekti) poolt, kes ei hooli \xc3\xbcldisest arvamusest ja tegutsemise aktsepteeritud kriteeriumitest. Positiivse hinnanguna t\xc3\xa4histab subjektiivsus vaimse, emotsionaalse ja tahteakti mina- ja enesekesksust._NEWLINE_Teaduses, eriti just reaalteadustes, kus kesksel kohal on ratsionaalne vaade, p\xc3\xbc\xc3\xbctakse v\xc3\xa4ltida subjektiivseid hoiakuid, et tagada teadmiste, teooriate v\xc3\xb5imalikult suur objektiivsus, universaalsus. Sellise s\xc3\xb5ltumatu arvamuse juurde juhatab katse, matemaatika ja t\xc3\xa4pselt, rangelt defineeritud teadusliku terminoloogia, teaduskeele kasutamine. Samuti teadusliku kogukonna \xc3\xbcldise arvamuse, falsifitseeritavuse aktsepteerimine._NEWLINE_Subjektiivne vaade v\xc3\xb5ib olla ka positiivse sisuga. Isiklik, omap\xc3\xa4rane vaatenurk, arvamus, n\xc3\xa4gemus, hinnang on kesksel kohal, tihti m\xc3\xa4\xc3\xa4rava t\xc3\xa4htsusega inimkultuuri humanitaarses osas. Eriti n\xc3\xa4iteks kunstis, kirjanduses, muusikas jne. Siin tuleb h\xc3\xa4sti esile subjektiivsele vaatele sisemiselt omane emotsioonaalne k\xc3\xbclg._NEWLINE_Uusajal kujunenud filosoofiast alates m\xc3\xb5isteti subjektiivsuse all \xc3\xbcldiselt igasuguse inimliku tegevuse erip\xc3\xa4rasust._NEWLINE_Lihtsalt lisakujundina: objektiivsuse ja subjektiivsuse vastandpaar on hiina ja jaapani keeles edasi antud kui k\xc3\xbclalise vaade ja peremehe vaade. Esimene pole sedav\xc3\xb5rd palju isiklikult vaatlusobjektiga seotud ja suudab seet\xc3\xb5ttu maailma rohkem k\xc3\xb5rvalt, neutraalsest vaatepunktist vaadata. Teine on m\xc3\xb5jutatud oma emotsionaalselt seotud, individuaalsest, isiklikult seotud vaatepunktist.'